Diari Oficial de la Generalitat Valenciana


Sumari del DOGV 9370, del 28-06-2022 (2022/6027)

RESOLUCIÓ de 22 de juny de 2022, de la Conselleria d'Educació, Cultura i Esport, per la qual es convoquen, per a la Comunitat Valenciana, els premis extraordinaris dels ensenyaments esportius de règim especial corresponents al curs 2021-2022.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9370

Data del DOGV
:   28-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/6027


Data del document
:   22-06-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 22 de juny de 2022, de la Conselleria d'Educació, Cultura i Esport, per la qual es convoquen, per a la Comunitat Valenciana, els premis extraordinaris dels ensenyaments esportius de règim especial corresponents al curs 2021-2022. [2022/6027]  
L'Ordre 2/2015, de 21 de gener, de la consellera d'Educació, Cultura i Esport (DOGV 7450, 26.01.2015), crea i regula per a la Comunitat Valenciana els premis extraordinaris dels ensenyaments esportius de règim especial com a reconeixement oficial dels mèrits de l'alumnat que ha cursat brillantment aquesta etapa educativa.  
  
En la citada ordre s'indica que, anualment, la conselleria competent en matèria d'educació convocarà aquests premis per als alumnes que hagen finalitzat els seus estudis en el curs acadèmic anterior a aquesta convocatòria.  
Per tot això, en virtut de les competències que em confereix l'article 28 de la Llei 5/1983, de 30 de desembre, del Consell, i fent ús de les competències atribuïdes en el Decret 173/2020, de 30 d'octubre, del Consell, pel qual aprova el Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte de la convocatòria  
Es convoquen els premis extraordinaris dels ensenyaments esportius de règim especial en l'àmbit de la Comunitat Valenciana, corresponents al curs 2021-2022.  
Les bases de la convocatòria són les que figuren en l'Ordre 2/2015, de 21 de gener, de la consellera d'Educació, Cultura i Esport, per la qual es creen i regulen per a la Comunitat Valenciana els premis extraordinaris dels ensenyaments esportius de règim especial (DOGV 7450, 26.01.2015).  
  
Segon. Nombre de premis  
Es podrà concedir un premi extraordinari de grau mitjà i un premi de grau superior per cada modalitat esportiva implantada o autoritzada en la Comunitat Valenciana.  
  
Tercer. Condicions d'accés  
1. De conformitat amb l'article 3 de l'Ordre 2/2015, de 21 de gener, podrà optar als premis extraordinaris dels ensenyaments esportius de règim especial l'alumnat que, havent finalitzat els seus estudis en centres educatius de la Comunitat Valenciana, sostinguts amb fons públics o centres privats degudament autoritzats per a impartir aquests ensenyaments, reunisquen els requisits següents:  
a) Haver finalitzat els seus estudis de tècnic esportiu i tècnic esportiu superior l'any natural a què es refereix la convocatòria.  
b) Haver obtingut una qualificació final del cicle igual o superior a 8,50.  
2. La nota mitjana final del cicle serà la mitjana aritmètica de les notes mitjanes ponderades dels diferents mòduls que el componen, expressada amb dos decimals. La nota mitjana ponderada de cada mòdul es computarà multiplicant el nombre de crèdits del mòdul per la qualificació final obtinguda en aquest, i dividint el resultat entre el nombre total de crèdits cursats. En els cicles on la duració dels mòduls s'expressa en hores en comptes de crèdits, la nota mitjana ponderada de cada mòdul es calcularà mitjançant el mateix procediment, prenent el nombre d'hores en comptes dels crèdits corresponents, com a factor de ponderació.  
No es computarà la fase de formació pràctica en empreses, clubs o altres entitats a l'efecte del càlcul de la nota mitjana final, ni tampoc aquells mòduls que hagen sigut objecte de convalidació o exempció.  
  
  
Quart. Sol·licituds i termini de presentació  
1. L'alumnat que, reunint els requisits indicats en els apartats anteriors, desitge optar als premis extraordinaris dels ensenyaments esportius de règim especial, haurà de presentar la documentació que s'indica en aquest mateix apartat, telemàticament a través de la següent adreça web https://www.gva.es/va/inicio/procedimientos'id\_proc=17249&version=amp, o bé en el centre educatiu on haja realitzat els seus estudis, o per qualsevol dels mitjans previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques, adjuntant:  
a) Instància segons model que es publica com a annex I en la present resolució.  
b) Fotocòpia del document nacional d'identitat, passaport o targeta d'identitat d'estrangers, si és el cas.  
c) Certificat acadèmic dels estudis realitzats, expedit per la secretaria del centre en model oficial.  
d) Breu curriculum vitae segons el model europeu (Europass: https://europa.eu/europass/es/create-europass-cv) amb indicació, si és el cas, dels premis o beques que hagueren obtingut i altres mèrits qualssevol que es desitge al·legar, acompanyats de la fotocòpia compulsada de la documentació acreditativa corresponent degudament justificada.  
  
2. El termini per a la presentació de sol·licituds serà, des de l'endemà de la publicació en el DOGV, fins al 30 de novembre de 2022, ambdós inclusivament.  
3. Si la sol·licitud d'inscripció no reunira els requisits necessaris, es notificarà a les persones interessades perquè en el termini de 10 dies hàbils esmenen la falta, indicant-los que si no ho feren, es tindrà per desestimada la seua petició.  
  
Cinqué. Comissió de selecció  
1. Per a la valoració de les sol·licituds, es constituirà una comissió de selecció segons el que es disposa en l'Ordre 2/2015, de 21 de gener.  
2. La Direcció General de Formació Professional i Ensenyaments de Règim Especial traslladarà a la comissió de selecció la documentació dels alumnes inscrits.  
  
Sisé. Criteris de valoració  
Els premis es concediran als qui hagen obtingut la major qualificació final del cicle corresponent, i en cas d'empat caldrà atindre's al que es disposa en l'Ordre 2/2015, de 21 de gener, de 2015.  
  
Seté. Premis i efectes  
1. D'acord amb la resolució de concessió de premis, que serà publicada en el Diari Oficial de la Generalitat Valenciana, la Conselleria d'Educació, Cultura i Esport, informarà l'alumnat premiat de la data i lloc en què s'entregaran aquests premis.  
2. Els alumnes premiats rebran un diploma a l'excel·lència en el rendiment acadèmic, expedit per la conselleria competent en matèria d'educació. Així mateix, l'obtenció d'aquest premi es consignarà, mitjançant diligència específica, en l'expedient acadèmic de l'alumne amb la denominació «Premi Extraordinari d'Ensenyaments Esportius de Règim Especial».  
  
Huité. Retirada de documentació  
La documentació presentada pels sol·licitants podrà ser retirada dins dels tres mesos següents a comptar des de l'endemà de la publicació de l'adjudicació dels premis en el Diari Oficial de la Generalitat Valenciana, dirigint-se al centre educatiu on va presentar la documentació.  
  
  
Nové. Compliment de la normativa de tractament de dades de caràcter personal  
Els centres que participen en la present convocatòria reconeixen expressament el sotmetiment de qualsevol activitat de tractament de dades de caràcter personal a la normativa nacional i de la Unió Europea sobre aquesta matèria i, en conseqüència, compliran el Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (pel qual es deroga la Directiva 95/46/CE), així com la Llei 3/2018, de 5 de desembre, de protecció de dades personals i garantia dels drets digitals, en relació amb qualsevol activitat de tractament de les dades de caràcter personal que es produïsca durant el desenvolupament dels premis i, en particular, per al tractament de les dades personals de l'alumnat participant i dels membres dels tribunals.  
Als efectes avantdits, els centres queden obligats a:  
a) Tractar les dades personals únicament d'acord amb la present convocatòria.  
b) Respectar la confidencialitat i deure de sigil de les dades personals.  
c) No cedir dades a tercers sense l'autorització de la Conselleria d'Educació, Cultura i Esport.  
d) Finalitzades les fases del premi, conservar les dades als efectes exclusius d'atendre obligacions legals;  
e) Posar a la disposició de la Conselleria d'Educació, Cultura i Esport tota la informació necessària per a demostrar el compliment d'aquestes obligacions i contribuir, si és el cas, a la realització d'auditories, incloses inspeccions, per part de la Conselleria d'Educació, Cultura i Esport o de tercers autoritzats per aquesta.  
f) No utilitzar en cap cas les dades per a fins diferents de l'execució del premi d'acord amb l'ordre que regula els premis.  
g) Assistir la Conselleria d'Educació, Cultura i Esport en l'atenció dels drets de protecció de dades de les persones interessades.  
  
h) Notificar a la Conselleria d'Educació, Cultura i Esport l'existència de bretxes o violacions de seguretat.  
i) Custodiar les dades de manera segura, complint el que s'estableix en l'annex II del Reial decret 311/2022, de 3 de maig, pel qual es regula l'Esquema Nacional de Seguretat.  
  
Desé. Tractament de dades personals de les persones interessades  
1. La gestió dels premis objecte de la present convocatòria requereix el tractament de dades personals de les persones participants i dels membres del tribunal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport, amb domicili a l'avinguda de Campanar, 32, 46049 València, contacte: uwobiqzwpoptkklsmqrprjvj@ivn.gx  
b) Delegació de Protecció de Dades de la Generalitat. Passeig de l'Albereda, 16. 46655 València. Correu electrònic: lyx@usc.eo.  
c) Finalitats del tractament i base jurídica: amb base jurídica en el compliment d'una missió realitzada en interés públic i en l'exercici de poders públics, d'acord amb el que estableix l'Ordre 60/2013, de 12 de juny, de la Conselleria d'Educació, Cultura i Esport, la present convocatòria i altres normes aplicables, incloses les que regulen el tràmit electrònic, les dades personals es tractaran per a verificar les condicions d'accés i per a l'admissió de les sol·licituds de participació, nomenament dels tribunals i tramitació i concessió dels premis dels ensenyaments esportius de règim especial.  
  
d) Destinataris de les dades:  
D'acord amb les lleis i per a complir una missió realitzada en interés públic o en l'exercici de poders públics conferits a la Conselleria, les dades personals podran ser comunicades tant a les plataformes autonòmiques d'interoperabilitat (PAI), per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim i/o dret d'accés en el procediment. Si és el cas, les dades podran ser tractades a instàncies de la Conselleria per tercers encarregats del tractament.  
Les propostes d'adjudicació provisionals es publicaran en el lloc web de la Direcció General de Formació Professional i Ensenyaments de Règim Especial, de la Conselleria d'Educació, Cultura i Esport. Els noms i cognoms de les persones premiades, família professional a què correspon el premi obtingut i centre on s'han cursat els estudis, es publicaran en el DOGV i quan corresponga, en compliment de la normativa aplicable, en el portal de transparència de la Generalitat Valenciana. Les publicacions de les dades de les persones aspirants i premiades seran objecte de restriccions si resulten contràries al respecte i salvaguarda de l'honor o a la intimitat personal o familiar, sempre que estiga previst en la normativa reguladora i siga sol·licitat de forma justificada per les persones interessades.  
  
Així mateix, amb base jurídica en el consentiment de la persona interessada (que té el caràcter de revocable), des de la Generalitat es podrà donar difusió dels premis i de les persones premiades a través del web www.ceice.gva.es, de les xarxes socials en les quals la Conselleria i el centre tinga perfils i de mitjans de comunicació socials, així com mitjançant la participació en esdeveniments on es valore l'excel·lència de la formació en ensenyaments esportius de règim especial ensenyaments.  
  
e) Les dades no seran objecte de transferències internacionals.  
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud de participació. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir amb la finalitat per a la qual es van recollir i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
h) Drets: La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, que en el cas de la Conselleria es farà de conformitat amb el que s'indica en la pàgina següent: http://www.gva.es/va/proc19970.  
  
i) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant l'Agència Espanyola de Protecció de Dades, a través de la seu electrònica accessible en https://www.aepd.es. Així mateix, també pot formular prèviament reclamació davant la Delegació de Protecció de Dades de la Generalitat, de conformitat amb el que s'indica en la pàgina següent: http://www.gva.es/proc22094.  
  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, el present acte, que posa fi a la via administrativa, podrà ser recorregut, potestativament, en reposició o bé es podrà plantejar directament recurs contenciós administratiu en els terminis i davant els òrgans que s'indiquen a continuació:  
a) El recurs de reposició haurà d'interposar-se davant la Conselleria d'Educació, Cultura i Esport en el termini d'un mes a comptar des de l'endemà de la seua publicació.  
b) El recurs contenciós administratiu haurà de presentar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.  
  
València, 22 de juny de 2022.- El director general de Formació Professional i Ensenyaments de Règim Especial: Manuel Gomicia Giménez.